**ORDENANZA FISCAL REGULADORA DA TAXA POLA UTILIZACIÓN DE INSTALACIÓNS CULTURAIS E OUTROS SERVIZOS ANÁLOGOS**

**Artigo 1. Fundamento e réxime**

O Concello de Tordoia establece a Taxa pola utilización de instalacións culturais e outros servizos análogos conforme ao que autoriza o artigo 106 da Lei 7/85, do 2 de abril, reguladora das bases do réxime local e de acordo co previsto no artigo 20.4.o) do Texto refundido da Lei reguladora das facendas locais, aprobado por Real decreto 2/2004, do 5 de marzo. A taxa regularase pola presente ordenanza, que está redactada conforme ao artigo 16 do Texto refundido citado.

**Artigo 2. Feito impoñible**

Constitúe o feito impoñible deste tributo o uso de instalacións culturais.

**Artigo 3. Obriga de contribuír**

A obrigación de contribuír nacerá dende que se inicie a utilización, mediante a entrada ao recinto e logo de se pagar a taxa. Caso de escolas deportivas, esta obriga será dende o inicio da actividade.

Caso de instalacións culturais, será dende o primeiro día de utilización, logo de se pagar as taxas.

**Artigo 4. Suxeitos pasivos**

Son suxeitos pasivos as persoas físicas ou xurídicas que solicitaren ou resultaren beneficiadas das actividades que constitúen o feito impoñible desta taxa.

**Artigo 5. Base impoñible e liquidable**

Tomarase como base do presente tributo os días que se utilicen as instalacións e a participación.

**Artigo 6. Cota tributaria**

As tarifas que se aplicarán serán as seguintes:

6.1. Casa de Cultura de Pontepedra

- Por cada día: 10 euros.

6.2. Centros Sociais e Culturais parroquiais:

- Por cada día: 5 euros

**Artigo 7. Normas de xestión**

1 As persoas, os clubs, as entidades, as federacións, etc., que desexaren utilizar as instalacións deberán solicitalo por escrito con, cando menos, tres días de antelación, perante o Concello. Na solicitude expresaranse os días e as horas que desexan utilizar a instalación e demais circunstancias que estimaren oportunas.

2 As solicitudes debidamente tramitadas serán resoltas polo alcalde ou pola persoa en que delegue. No momento de comunicar a concesión do uso da instalación, deberá ingresarse nunha conta bancaria de titularidade municipal, o importe da taxa correspondente, sen que, en ningún caso, se abrirán as instalacións sen presentar a correspondente autorización e o xustificante de ingreso perante a persoa responsable.

3 Caso de que as instalacións se usen durante máis dun mes, o suxeito pasivo abonará as taxas correspondentes dentro dos cinco primeiros días do mes, mediante domiciliación bancaria.

**Artigo 8. Exencións, reduccións e demais beneficios legalmente aplicables**

1 De conformidade co disposto no artigo 9 do Real decreto lexislativo 2/2004, non se recoñece ningún beneficio tributario, agás os que sexan consecuencia do establecido nos tratados ou nos acordos internacionais ou veñan previstos en normas con rango de lei.

2 Os interesados na obtención de exencións ou bonificacións sobre o importe das tarifas que crean ter dereito de obtelas deberán solicitalo ao concello facendo constar as circunstancias que xustifiquen a súa solicitude.

**Artigo 9. Infraccións e sancións tributarias**

En todo o relativo á cualificación de infraccións tributarias e de sancións, ademais do previsto nesta ordenanza, estarase ao disposto nos artigos 181 e seguintes da Lei xeral tributaria e demais normativa aplicable.

**Disposición final**

A presente ordenanza fiscal foi aprobada polo Pleno da Corporación en sesión do 26 de Outubro de 2011 e manterase vixente ata a súa modificación ou derrogación expresa.